open-index/open-wikipedia-markdown huggingface dataset:
Seksueel misbrûk

**Seksueel misbrûk** is in koepelbeneaming foar alle seksuële hannelings dêr't twang by plakfynt; dat omfiemet dingen dy't ûndergien wurde, dingen wêrby't aktive meiwurking ôftwongen wurdt en dingen dêr't men ûnder twang tsjûge fan is. De meast foar de hân lizzende foarbylden binne ferkrêfting en seksuële oantaasting, mar ek heart hjirta: ekshibysjonisme, húslik geweld mei in seksuële lading, frouljushannel, twongen prostitúsje, twongen houlik, it meitsjen, fersprieden en yn besit hawwen fan bernepornografysk materiaal en de bedriging fan homoseksuële, transseksuële of aseksuële persoanen fanwegen harren seksuële oriïntaasje. Ek seksuële hannelings mei minsken dy't minderjierrich of wilsûnbekwaam binne, falle ûnder seksueel misbrûk. In oanbesibbe term is ûntucht, dat ûnder de Nederlânske wet betsjut: it ferrjochtsjen fan hannelings mei in seksuële strekking dy't yn striid binne mei de sosjale en etyske noarmen.
Dialooch

In **dialooch** is in petear tusken twa persoanen (yn 'e ingere sin), of tusken mear as twa persoanen (yn 'e rommere sin). De term is in gearstalling fan it Grykske διά, *dia* ("troch") en λόγος, *logos* ("wurd") (en net fan *logos* en δι-, *di*, "twa-", sa't faak tocht wurdt). In dialooch kin in petear wêze tusken twa partijen, lykas twa buorlju dy't in praatsje oer it waar meitsje of wurkjouwersorganisaasjes en fakbûnen dy't ûnderhannelje oer in nije CAO. It kin ek in petear tusken twa personaazjes yn in boek wêze, en ien fan 'e âldste betsjuttings fan in dialooch is as in spesifyk literêr sjenre. Dat waard yntrodusearre troch de Aldgrykske wiisgear Plato, dy't syn filosofyske tinkbylden yn 'e foarm fan in dialooch tusken in stikmannich personaazjes geat, om syn ideeën tagonkliker te meitsjen foar leken.
Rhysling Award

De ***Rhysling Awards*** binne in pear Amerikaanske literatuerprizen dy't op jierlikse basis útrikt wurdt foar de bêste poëzij fan 'e sjenres science fiction-, fantasy- of horror. Der binne twa kategoryen: ien foar it bêste lange gedicht (50 regels of mear), en ien foar it bêste koarte gedicht (minder as 50 regels). De *Rhysling Awards* binne ferneamd nei de bline dichter Rhysling, in personaazje út it koarte ferhaal *The Green Hills of Earth* (1947), fan science fiction-skriuwer Robert A. Heinlein.

De *Rhysling Awards* besteane sûnt 1978 en de tawizing en útrikking wurdt fersoarge troch de Science Fiction Poetry Association (SCPA), dy't teffens de *[[Dwarf Star Award]]s* útrikt foar tige koarte gedichten fan maksimaal tsien regels. Sûnt 2005 fynt de útrikking fan beide kategoryen *Rhysling Awards* en fan 'e *Dwarf Star Awards* plak op 'e science fiction- en fantasykonvinsje Readercon, dy't elts jier yn july yn Boston holden wurdt.

Under de skriuwers dy't de *Rhysling Award* alris wûnen, binne fantasyfeteraan Ursula K. Le Guin (1982), foar it lange gedicht *The Well of Bain*, en de Libaneesk-Kanadeeske skriuwster Amal El-Mohtar (2009, 2011 en 2014) foar de koarte gedichten *Song for an Ancient City*, resp. *Peach-Creamed Honey* en *Turning the Leaves*. Foar in folsleine list mei winners, sjoch hjirre foar in opsomming fan winners fan 'e priis foar de lange foarm, en hjirre foar in opsomming fan winners fan 'e priis foar de koarte foarm.

## Keppelings om utens
*Offisjele webside fan ''Rhysling Award''
Publishers Weekly

***Publishers Weekly*** (PW) is in Amerikaansk wykblêd en literêr tydskrift, dat him foar syn lêzerspublyk as fakblêd taleit op útjouwers, bibletekarissen, boekferkeapers, literêre aginten en literatuerkritisy. It bestiet sûnt 1872 en ferskynt 51 kear yn 't jier by de eigen útjouwerij PWxyz LLC (foarhinne Publishers Weekly, Inc.). Tsjintwurdich leit de klam benammen op 'e resinsjes fan nijferskynde boeken.

## Skiednis
*Publishers Weekly* waard oprjochte troch de yn Dútslân berne Amerikaanske bibliograaf Frederick Leypoldt, dy't oan 'e ein fan 'e 1860-er jierren foar it earst it idee foar sa'n faktydskrift krige. Hy liet ferskate titels yn him omgean, oant er úteinlik keas foar *The Publishers' Weekly* ("It Wykblêd fan de Utjouwer"). It lidwurd en de apostrof ferdwûnen geandewei de tweintichste iuw út 'e titel. Yn 1872 ferskynde de earste edysje, en fan doe ôf oant no ta is it tydskrift oan ien stik wei ferskynd.

Yn 't earstoan bestie de ynhâld fan it blêd út in kompilaasje fan ynformaasje dy't fersoarge waard troch ûnderskate útjouwers en sammele waard út oare boarnen. It publyk dêr't it blêd op rjochte wie, bestie benammentlik út boekferkeapers. Fjouwer jier nei de oprjochting, yn 1876, waard *Publishers Weekly* lêzen troch njoggen fan de tsien Amerikaanske boekferkeapers. Yn 1878 die Leypoldt it tydskrift mei syn tiidrôvjende gearstalling oer oan syn freon Richard Rogers Bowker, sadat hy wer oare dingen ûndernimme koe.

Stadichoan begûn de ynhâld te ferskowen nei ien dy't rjochte wie op in algemiener publyk, mei artikels en rubriken. Under it haadredakteurskip fan Harry Thurston Peck waarden yn 1895 de earste bestsellerlisten opnommen, al waarden dy pas yn 1917 skifte yn aparte listen foar fiksje en non-fiksje. In grut diel fan 'e tweintichste iuw, mear as fjouwer desennia lang, stie *Publishers Weekly* ûnder lieding fan haadredakteur Frederic Gershom Melcher, dy't yn it blêd romte frijmakke foar ynformaasje oer berneboeken. Pas yn 'e 1940-er jierren waarden de earste boekresinsjes yn it tydskift opnommen. Dy waarden stadichoan wichtiger, en foarmje hjoed de dei de haadmoat fan 'e ynhâld.

## Keppelings om utens
*Offisjele webside fan ''Publishers Weekly''
Booklist

***Booklist*** is in Amerikaansk literêr tydskrift en fakblêd dêr't resinsjes fan boeken en lûd- en bylddragers foar alle leeftiden yn gearbrocht wurde. It is in publikaasje fan 'e American Library Association, en bestiet sûnt 1905. It blêd ferskynt 22 kear yn 't jier, ornaris twa kear yn 'e moanne, behalven yn 'e simmermoannen july en augustus; dan wurdt it mar ien kear útbrocht.

## Skiednis
*Booklist* waard foar it earst yn jannewaris 1905 publisearre om yn in ferlet ûnder Amerikaanske bibletekarissen te foarsjen oan in keaplist fan nij útbrochte boeken mei koarte beskriuwings derby. Yn 't earstoan telden sokke beskriuwings mar in pear sinnen, mar tsjin 'e 1930-er jierren wiene se útwreide ta resinsjes dy't de oangeande boeken faak djipdollend beskôgen.

Yn oktober 1939, in pear wiken nei't yn Jeropa de Twadde Wrâldoarloch útbrutsen wie, publisearre *Booklist* in behelpsum artikel mei as titel *Boeken foar de 'Lange en Kalme Beskôging': Oer de Krisis, de Eftergrûnen Dêrfan en de Gefolgen foar de Feriene Steaten*. Dêrmei woe de haadredakteur bewissigje dat bibleteekbesikers sels middenmank in wrâldbrân harren fragen beäntwurde krije koene.

Sûnt 2006 ferskynt *Booklist* ek *[[online]]*. Behalven in breed skala oan resinsjes fan nij publisearre wurken fan alderhanne sjenres omfiemet it tydskrift no ek listen fan winners fan literatuerprizen. Teffens is it mooglik om jin op te jaan foar beskate nijsbrieven mei noch djipper geande literêre skôgings dy't net yn it blêd sels publisearre wurde.

## Keppelings om utens
*Offisjele webside fan ''Booklist''
Kirkus Reviews

***Kirkus Reviews*** is in Amerikaansk tydskrift dat resinsjes en oare boekbesprekken omfettet fan nije fiksje en non-fiksje foarôfgeande oan 'e eigentlike publikaasje fan dy wurken. It waard yn 1933 oprjochte en ferskynt twa kear yn 'e moanne, omtrint de earste en de fyftjinde deis. Yn totaal resinsearret *Kirkus Reviews* mear as 7.000 titels yn 't jier.

## Skiednis
Yn 1926 waard Virginia Kirkus (1893-1980) troch de útjouwerij Harper & Brothers oannommen om in berneboeke-ôfdieling op te setten. Yn 1932 waard dy ôfdieling fanwegen de Grutte Depresje tydlik fuortbesunige, dat dêrom besleat Kirkus doe foar harsels te begjinnen. Yn 1933 rjochte hja har eigen literêre tydskrift op, wêrby't se har talei op it resinsearjen fan boeken.

It blêd hiet *Bulletin* ("Bulletên"), in namme dy't yn 1955 feroare waard yn *Bulletin from Virginia Kirkus' Service*. Yn 1964 waard dat ferkoarte ta *Virginia Kirkus' Service* en yn 1967 fierder ta *Kirkus Service*, foar't yn 1969 de moderne titel *Kirkus Reviews* ("Kirkus Resinsjes") oannommen waard.

Yn 't earstoan beävensearre Kirkus dat har drukproeven fan boeken jûn waarden, sadat se dy foarôfgeande oan 'e publikaasje beoardielje koe. Dêrby gie it om in stik as tweintich boeken per edysje fan har tydskrift. Tachtich jier letter ûntfangt *Kirkus Reviews* wykliks hûnderten eksimplaren fan nije publikaasjes, wêrfan't it likernôch hûndert útkiest om te beskriuwen.

*Kirkus* waard fan 1933 oant 1954 útjûn troch Kirkus' (Virginia) Bookshop Service, fan 1955 oant 1966 troch Virginia Kirkus' Service en fan 1967 ôf troch Kirkus Service. Yn 1970 waard it blêd oerdien oan 'e *[[New York Review of Books]]*, dy't it letter trochferkocht oan Barbara Bader en Josh Rubins. Yn 1985 kaam it tydskrift yn 'e hannen fan útjouwer James B. Kobak, fan wa't it yn 1993 oankocht waard troch David LeBreton. BPI Communications, in dochterûndernimming fan it Nederlânsk útjouwersconcern VNU, kocht *Kirkus Reviews* yn 1999 fan LeBreton, mar kundige tsien jier letter, yn 2009 de ein fan 'e bemuoienissen mei it blêd oan. *Kirkus* waard sadwaande yn 2010 fan VNU (dat tsjin dy tiid syn namme feroare hie yn Nielsen Company) oernommen troch de Amerikaanske sakeman Herbert Simon, dy't de mei it blêd ferbûne útjouwerij omneamde ta Kirkus Media LLC, en Marc Winkelman, in feteraan út 'e útjouwersbrâns, oanstelde as algemien direkteur.

## ''Kirkus Prize''
Yn 2014 sette *Kirkus Reviews* útein mei it takennen fan 'e *[[Kirkus Prize]]*, dat finansjeel ien fan 'e grutste prizen fan 'e wrâld is, mei't der in bedrach fan $50.000 oan ferbûn is. Dizze priis wurdt op jierlikse basis yn trije ûnderskate kategoryen útrikt: fiksje, non-fiksje en jongereinliteratuer.

## Keppelings om utens
*Offisjele webside fan ''Kirkus Reviews''
Healgod

In **healgod** of **healgoadinne** is yn 'e mytology de neiteam út in relaasje tusken in god en in minske. Healgoaden moatte net betize wurde mei oare 'mindere' godheden, dy't bygelyks de natoerkrêften ferpersoanlikje, lykas nimfen en saters.

De measte healgoaden wurde yn 'e mytology beskreaun as stjerlike minsken dy't lykwols boppeminsklike krêften hawwe. Sokken wurde ek faak heroën neamd, nei it Grykske wurd foar "held". Soms wurde healgoaden nei in fertsjinstlik libben as stjerling ta god ferheft.

## Bekende healgoaden
* Grykske en Romeinske mytology:
**Aineäs, soan fan Afrodite/Fenus en Anchises
**Achilles, soan fan 'e seenimf Tetis
**Herakles/Herkules, soan fan 'e oppergod Seus/Jupiter, postúm fergoade
**Asklepius, soan fan Apollo, postúm fergoade ta de god fan 'e genêskunde
* Keltyske mytology:
** Cú Chulainn, soan fan Lugh
** Fráech, soan fan Bé Find
* Hebriuwske mytology: de nefilim, bern fan ingels en minsken
Motorboating

***Motorboating*** (letterlike Ingelske betsjutting: "farre yn in motorboat") is yn 'e sprektaal de oantsjutting foar in spesifike seksuële ferrjochting. It wol sizze dat men jins holle tusken de boarsten fan in frou triuwt en mei de lippen it lûd fan in motorboat fuortbringt, wylst men jins holle hinne en wer beweecht.
Liere

"**Liere**" (soms ek werjûn as "**lier**") hat yn de Wikipedy ferskate betsjuttings:

* liere (muzykynstrumint), in fan oarsprong Gryksk snaarynstrumint yn harpmodel
** Liere (stjerrebyld) (*Lyra*), in stjerrebyld ferneamd nei it muzykynstrumint
* liere (beam), in beammesoarte fan it skaai fan 'e dinnen (Nederlânsk: *lariks*)
* draailiere, in meganisearre fioele
* liere (wurktúch), in stik ark om spul mei op te hysjes of oan te lûken
** liere (loftfeart), in stik ark om fleantugen mei te lansearjen
;geografy 
* Lier (stêd), in stêd yn East-Fryslân
* Lier (distrikt), it dêromhinne lizzende gebiet
* Lier (Belgje), in stêd yn Belgje
Plagiaat

**Plagiaat** of **letterdieverij** is it oernimmen fan letterlike stikken, mar ek gedachten of riddenearrings fan oaren, mei as doel om dy trochgean te litten foar eigen wurk. Immen dy't him hjiroan skuldich makket, is in **plagiator** of in **plagiaris**; dejinge fan wa't it wurk oernommen is, wurdt oantsjut as de plagiëarre. De skyn dat men it wurk fan in oar plagiëarret, nimt men wei troch de boarne derby te fermelden en sekuer oan te jaan wat út dy boarne oernommen is troch de tafoeging fan klammerkes ("..."). As men dat docht, is it gjin plagiaat, mar in sitaat. Plagiaat giet yn 'e regel mank mei it skeinen fan it auteursrjocht, mar dat is net it gefal as der op it plagiëarre wurk gjin auteursrjocht mear rêst (om't dat ferrûn is). Yn sa'n gefal makket de plagiator him foar de wet nearne skuldich oan, mar sil er maatskiplik dochs wol deeglik feroardiele wurde. Plagiaat kin behalven by skriftlike boarnen ek foarkomme op it mêd fan film, tillefyzje en muzyk.
John Cameron fan Lochiel

*John Cameron fan Lochiel (1663-1748), 18e haadman fan 'e Clan Cameron, lieder fan 'e jakobiten yn 'e Jakobityske Opstannen fan 1715 en 1719
*John Cameron fan Lochiel (1732-1762), 20e haadman fan 'e Clan Cameron
Jack Cameron

"**Jack Cameron**" of "**Jock Cameron**" hat yn de Wikipedy ferskate betsjuttings:

*Jack Cameron (honkballer) (1884-1963), Amerikaansk honkballer
*Jack Cameron (iishokkyer) (1900-1981), Kanadeesk iishokkyer
*Jack Cameron (fuotballer, stoarn yn 1916) (18??-1916), Skotsk fuotballer
*Jack Cameron (fuotballer, berne yn 1931), Skotsk fuotballer
*Jock Cameron (fuotballer) (1881-19??), Skotsk fuotballer en fuotbaltrener

## Sjoch ek
*John Cameron
James Cameron (betsjuttingsside)

"**James Cameron**", "**Jim Cameron**" of "**Jimmy Cameron**" hat yn de Wikipedy ferskate betsjuttings:

*James Cameron (b. 1954), Kanadeesk filmregisseur, bekend fan û.m. *The Terminator*, *Titanic* en *Avatar*

## Oare persoanen
### Australiërs
* Jim Cameron (Australysk fuotballer) (1881-19??), Australysk fuotballer
* Jim Cameron (politikus) (1930-2002), Australysk politikus

### Amerikanen
* James Cameron (kolonel) (1800-1861), Amerikaansk kolonel, focht foar it Noarden yn 'e Amerikaanske Boargeroarloch
* J. Donald Cameron (1833-1918), Amerikaansk politikus
* James W. Cameron (1913-2010), Amerikaansk heechlearaar en túnker
* James Cameron (aktivist) (1914-2006), Amerikaansk boargerrjochte-aktivist
* James R. Cameron (b. 1929), Amerikaansk histoarikus en ûnderwizer
* James Cameron (Amerikaansk fuotballer) (1938-1995), Amerikaansk fuotbaltrener

### Ingelsen
* James Cameron (sjoernalist) (1911-1985), Ingelsk sjoernalist
* James Cameron (patolooch) (1930-2003), Ingelsk patolooch-anatoom

### Jamaikanen
* Jimmy Cameron (Jamaikaansk cricketer) (1923-1994), Jamaikaansk cricketer

### Nijseelanners
* Jim Cameron (wetterpoloër) (b. 19??), Nijseelânsk wetterpoloër

### Simbabwanen
* James Cameron (Simbabwaansk cricketer) (b. 1986), Simbabwaansk cricketer

### Skotten
* James Cameron (sindeling) (1800-1875), Skotsk sindeling
* James Cameron (fuotballer) (1868–19??), Skotsk fuotballer

### Súdafrikanen
* James Cameron (Súdafrikaansk cricketer) (b. 1979), Súdafrikaansk cricketer
Ruud Swinkels

Swinkels (Moerkapelle, 23 febrewaris 1987) is in earder Nederlânsk fuotballer dy't as keeper spilet
Liere (muzykynstrumint)

In **liere** of **lier** is in muzykynstrumint dat benammen bekend is út 'e Midsiuwen en de Klassike Aldheid. It is in snaarynstrumint (om persiis te wêzen in poenynstrumint) en as sadanich in foarrinner fan 'e gruttere harpe. 

## De liere yn 'e Aldheid
Yn 'e Grykske Aldheid waard de liere fral brûkt troch dichters en sjongers om harsels te begelieden. It ynstrumint bestie út in houtene klankkast, dêr't twa earms út stieken, dy't oan 'e úteinen mei-inoar ferbûn waarden troch in dwersbalke. Oan dy dwersbalke sieten fjouwer oant sân stimskroeven, om snaren fêst te meitsjen dy't oan 'e oare kant oer de klankkast hinne rûnen. De snaren koene sawol mei de fingers as mei in plektrum poend wurde. Ek de Midsiuwske iensnarige lút, dy't in parfoarmige klankkast en in lange hals hie, wurdt wol in liere neamd.

## De moderne liere
De liere rekke meitiid stadichoan út 'e graasje en yn it ferjit, en tsjinne inkeld noch as symboal, om eat bysûnders mei út te drukken. Yn 1926 waard dit ynstrumint lykwols op 'e nij boud troch ynstrumintmakkers Edmund Pracht en Lothar Gärtner, no as in gromatysk stimd snaarynstrumint. Dy feroaring makke it mooglik en spylje moderne muzyk op 'e liere. De moderne liere wurdt bespile yn fjouwer toansoarten: sopraan, alt, tenoar en bas. De snaren jouwe in tige heldere klank ôf, en foarmje sa in ynspiraasjeboarne foar muzikanten, komponisten en ynstrumintbouwers. Tsjintwurdich wurdt de liere wer oer de hiele wrâld bespile.
Striker

* striker (muzikant), bespiler fan in strykynstrumint
* striker (fjoerwurk), in beskaat soarte yllegaal fjoerwurk
Jack Graham

*Jack Graham (fuotballer, berne yn 1868) (1868-1932), Ingelsk fuotballer
*Jack Graham (fuotballer, berne yn 1873) (1873-1925), Ingelsk fuotballer
*Jack T. Graham (1878-1907), Australysk fuotballer
*Jack Graham (Australysk fuotballer) (1916-1984), Australysk fuotballer
*Jack Graham (honkballer) (1916-1998), Amerikaansk honkballer
*Jack Gilbert Graham (1932-1957), Amerikaansk massamoardner
*Jack Graham (predikant) (b. 1950), Amerikaansk predikant

## See also
*John Graham
Jonathan Campbell

"**Jonathan Campbell**" of "**Jon Campbell**" hat yn de Wikipedy ferskate betsjuttings:

*Jonathan Campbell Meakins (1882-1959), Kanadeesk dokter
*Jonathan A. Campbell (b. 1947), Amerikaansk herpetolooch
*Jonathan Campbell (teolooch) (b. 1964), Skotsk teolooch
*Jon Campbell (muzykprodusint) (b. 1970), Skotsk sjonger en muzykprodusint
*Jon Campbell (lietsjeskriuwer) (b. 19??), Amerikaansk lietsjeskriuwer

## Sjoch ek
*John Campbell
Fanmail

**Fanmail** (fan it Ingelske *fan mail*, "post fan fans") is post dy't in bekend persoan tastjoerd wurdt troch syn of har bewûnderers (fans). As reäksje stjoere sokke bekendheden soms in foto of poster fan harsels dy't se fan in hantekening foarsjoen hawwe, mei dêrby faak in koart brief wêryn't se har tank útsprekke foar de ynspiraasje dy't de oanmoediging troch har fans harren biedt.

Fanmail kin de foarm hawwe fan brieven, briefkaarten, ansichtkaarten, sels yninoar nifele keunstwurken, kado's ensfh. Ofhinklik fan 'e wa't de adressearre is, kin soks soms ek fia e-mail stjoerd wurde. Under de bekendheden dy't har yn 'e ûntfangst fan fanmail ferhûgje meie, binne akteurs, sjongers, muzikanten, sporters, sporttreners, keunstners, skriuwers en sels politisy.

Mei't in protte fan sokke lju fanmail mei bakken tagelyk krije, komt it faak foar dat net alle brieven ensfh. lêzen of sels mar iepene wurde. Guon ferneamde persoanen hawwe in spesjale stêf om alle fanmail te lêzen en te beäntwurdzjen, wêrby't inkeld útsûnderlike poststikken ûnder de oandacht fan 'e bekendheid sels brocht wurde. By lju dy't net sa'n stêf yn 'e tsjinst hawwe, kinne reäksjes lang op har wachtsje litte of hielendal nea komme.
Fan (persoan)

In **fan**, op it mêd fan sport ek wol in **supporter** neamd, is in persoan dy't entûsjast tawijd is oan eat of immen, lykas in band, in sporttiim, in sjenre (bgl. science fiction), in boek of in persoan dy't wurksum is yn 'e entertainmentyndustry (in sjonger, akteur, komyk, ensfh.). Mei-inoar foarmje de fans fan sa'n groep, ding of persoan in ***fanbase***. It ferskynsel fan fans en al harren aktiviteiten wurdt ek wol oantsjut as it fandom. Dy aktiviteiten rinne útinoar fan it skriuwen fan fanmail, it promoatsjen fan harren entûsjasme oan lju dy't (noch) gjin fans binne, it organisearjen fan fanklubs en fankonvinsjes. Ek kreätyf wurk, lykas it gearstallen fan in *[[fanzine]]*, it skriuwen fan fanfiksje en it tekenjen of skilderjen fan fankeunst heart hjirta. Fans foarmje gauris in eigen subkultuer binnen in maatskippij.
Fan

*fan (efternamme), in alternative beneaming foar it begryp 'efternamme', feroarsake troch it feit dat efternammen yn Nederlân en Fryslân gauris mei it foarsetsel 'fan' begjinne
*fan (persoan), in entûsjast bewûnderer fan eat of immen
*Fan (Albaanje), in gemeente yn Albaanje
*Fan (rivier), in rivier yn Albaanje
*Fan (Sina), in distrikt yn Sina
*Fan (Sineeske efternamme), in spesifike Sineesk efternamme
Fandom

**Fandom** is in term (ôfkomstich út it Ingelsk) dy't brûkt wurdt om in subkultuer dy't bestiet út fans (in fanbase) mei oan te tsjutten, en alle aktiviteiten dy't sokke fans yn it ramt fan harren leafhawwerij ûndernimme. It fandom wurdt karakterisearre troch in gefoel fan empaty en freonskip tusken de fans ûnderling, dy't ommers in yngeande mienskiplike belangstelling foar in beskaat ûnderwerp diele. It is karakteristyk foar sokke fans dat se sels ynteressearre binne yn 'e lytste details oangeande sa'n ûnderwerp, en in oansjenlik part fan harren tiid deroan besteegje om sokke details út te finen. Tsjintwurdich is it troch it bestean fan sosjale media folle makliker om sokke kennis mei oare fans te dielen as dat it foarhinne wie.

In fandom kin him oppenearje om lykfol hokker ûnderwerp fan minsklike belangstelling hinne. Dat kin in band, sporttiim of persoan wêze, mar ek in hobby (bgl. postsegelsammeljen), in sjenre (bgl. science fiction), in boek (bgl. de Harry Potter-rige) of in moadeferskynsel. Hoewol't de oantsjutting 'fandom' no foar alle mêd brûkt wurdt, waard dizze Ingelske term fan oarsprong inkeld brûkt oangeande sport. It foaroansteande Amerikaanske wurdboek *Merriam-Webster's Dictionary* ornearret dat it wurd teminsten oant 1903 weromgiet.
Haatmail

**Haatmail** of **hatemail** (fan it Ingelske *hate mail*) is in foarm fan kommunkaasje per post (itsij fia e-mail, itsij gewoan troch de brievebus), dy't ta doel hat om 'e ûntfanger te kwetsen. Yn tsjinstelling ta in driichbrief omfiemet haatmail almeast gjin eask om it ien of oar te dwaan of te litten. Haatmail is poer bedoeld om 'e ûntfanger op it sear te kommen en befettet dêrta faak ekstreem grouwélich en/of misledigjend taalgebrûk.

It is de skriuwer fan haatmail derom te dwaan om in die fan 'e ûntfanger ôf te karren, him te ûntmoedigjen of te yntimidearjen of om wraak te nimmen. It motyf dêrfoar kin sawol polityk as persoanlik wêze. De ynhâld fan haatmail rint útinoar fan misledigjend op it persoanlike flak, oant rasistysk, homofoob of op oare manearen diskriminearjend foar hiele groepen.
Jock Campbell

*Jock Campbell (generaal) (1894-1942), Skotsk generaal
*Jock Campbell, baron Campbell fan Eskan (1912-1994), Ingelsk sakeman
*Jock Campbell (fuotballer) (1922-1983), Skotsk fuotballer

## Sjoch ek
*John Campbell
*Jack Campbell
Hilbrand Boschma

**Hilbrand Boschma**  (Ysbrechtum (doe noch Wymbritseradiel), 22  april 1893  - Leien, 22  july 1976) wie in Nederlânsk soölooch, heechlearaar yn de systematyske dierkunde oan de Ryksuniversiteit Leien en direkteur fan it Ryksmuseum fan Natuerlike Histoary yn Leien.

## Biografy

Hilbrand wie in boeresoan en bezocht de HBS yn Snits. Nei't er steatseksamen foar klassike talen dien hie waard er op de universiteit talitten en studearre er biology oan de Universiteit fan Amsterdam. Yn 1919 die er syn doktoraaleksamen en skraachwurk in jier letter promovearre er op it anatomysk ûnderwerp *Das Halsskelet  der Krokodile*.

Yn 1920 ferfear er nei Nederlânsk-Ynje en gie oan 't wurk op it Treublaboratoarium, in ûnderdiel fan *'s Lands Plantentuin Buitenzorg* (Bogor). Yn 1922 wie er al werom yn Nederlân en krige er in assistintskip oan it Soötomysk Laboratoarium yn Leien.

Yn 1931 waard er beneamd ta heechlearaar yn de soölogy en yn folge Eduard Daniël van Oort op as direkteur fan it Ryksmuseum fan Natuerlike Histoary. Al syn foargongers wiene saakkundigen op it mêd fan wringedieren west, faak fûgels. Boschma wie lykwols spesjalisearre yn de net-wringedieren, sa as hydroïdpolipen en blomdieren en dêryn fral de Scleractinia of stienkoralen, dy't er ûnder mear samle hie op de Siboga-ekspedysje. In grut tal soarten waard troch him beskreaun, bygelyks Millepora tenera.

Boschma syn styl fan bestjoeren wie ûnotterdoksk en net-burokratysk en syn personiel mocht him graach lije. Hy kaam ynternasjonaal op in goede namme te stean en dat hie syn wjerslach op it museum. Boschma hie in protte earelidmaatskipppen fan wittenskiplike ferieningen. Hy wie lid fan de KNAW en fan it Permaninte Kommitee fan de Ynternasjonale Soölogyske Kongressen en hy wie *Foreign Fellow* fan de Zoological Society of London, earelid fan de Société Zoologique de France en de Ynternasjonale Kommissy foar Soölogyske nomenklatuer.

Yn 1958 gie er mei pinsjoen en waard Leo Brongersma syn opfolger. Dêrna joech er noch fiif jier kolleezje en oant 1974 kaam er noch geregeldwei nei it museum en skreau er wittenskiplike artikelen.

Der ferskynden 306 wittenskiplike artikelen fan syn hân.


Millepora tenera.jpg|*Millepora tenera Boschma*, 1949
Lienwurd

In **lienwurd** is in wurd dat troch de (sprekkers fan 'e) iene taal út 'e oare taal oernommen is, sûnder dat dêrby oersetting plakfynt. Dêrmei ûnderskiedt in lienwurd him fan in lienfertaling, wêrby't net it wurd sels, mar de betsjutting oernommen wurdt yn in oare taal (bgl. "mei-lijen" fan it Latynske *com-passio*). Wol is it mooglik dat de útspraak fan in lienwurd oan 'e nije taal oanpast wurdt, in proses dat ferbastering neamd wurdt. Soms is it lienwurd dêrtroch nei ferrin fan tiid suver net mear werom te kennen (lykas it Fryske "perfoarst", dat fan it Frânske *par force* komt). Oare lienwurden binne al sa lang lyn oernommen (blg. "keatsen" fan it Frânske *chasser*), dat nimmen der noch wat efter siket.

It Frysk hat fral in protte lienwurden oernommen út:
*it Dútsk, bgl. abseilen, krimy, langlaufen
*it Frânsk, bgl. fúljeton, horloazje, keatsen, sjoernalist
*it Gryksk, bgl. amnesty, dialooch, mûnts, panteön
*it Ingelsk, bgl. kompjûter, plestik, science fiction, thriller
*it Latyn, bgl. yndustry, kamera, konsulaat, rekreaasje
Ek oare talen hawwe har bydrage levere oan it hjoeddeistige Frysk, lykas:
*it Arabysk, bgl. admiraal, algebra, alkohol, almenak
*it Azteeksk, bgl. kakao, patat, tomaat
*it Finsk, bgl. sauna
*it Iislânsk, bgl. geiser
*it Italjaansk, bgl. kasino
*it Japansk, bgl. haikû, karaoke, tsûnamy
*it Jiddysk, bgl. klezmer, mazzel, mesjogge
*it Lakota, bgl. tipy
*it Polynezysk, bgl. taboe, tatoeaazje
*it Russysk, bgl. tolk, tsaar
*it Swahily, bgl. safary

## Sjoch ek
*lienfertaling
Jane Porter

* Jane Porter (Britsk skriuwster) (1776-1850), in Ingelsk skriuwster fan histoaryske romans, lykas *Thaddeus of Warsaw* en *The Scottish Chiefs*
* Jane Porter (Amerikaansk skriuwster) (b. ±1965), in Amerikaansk skriuwster fan romantyske literatuer, lykas *Flirting with Forty* en *Take Me, Cowboy*
* Jane Porter (personaazje), de froulike haadpersoan út 'e ferneamde roman *Tarzan of the Apes*, fan Edgar Rice Burroughs
Norman MacLeod

"**Norman MacLeod**", "**Norman Macleod**", "**Norman McLeod**", "**Norm MacLeod**", "**Norm Macleod**" of "**Norm McLeod**" hat yn 'e Wikipedy ferskate betsjuttings:

## Skotten
*Norman MacLeod (de Boaze Man) (1705-1772), Skotsk ealman en 22e haadman fan 'e Clan MacLeod, byneamd 'de Boaze Man'
*Norman McLeod (predikant, berne yn 1780) (1780-1866), Skotsk predikant dy't de behelle wie yn 'e emigraasje fan Heechlanners nei Nij-Skotlân en Nij-Seelân
*Norman Macleod (predikant, berne yn 1783) (1783-1862), Skotsk predikant en publisist
*Norman Macleod (predikant, berne yn 1812) (1812-1872), Skotsk predikant en skriuwer (soan fan Norman MacLeod, predikant, 1783-1862)
*Norman MacLeod fan MacLeod (1812-1895), Skotsk ealman en 25e haadman fan 'e Clan MacLeod
*Norman Magnus MacLeod fan MacLeod (1839-1929), Skotsk ealman en 26e haadman fan 'e Clan MacLeod
*Norman Macleod (skaker) (1927-1991), Skotsk skaker
*Norman Macleod (nijslêzer) (b. ±1967), Skotsk nijslêzer en sjoernalist

## Amerikanen
*Norman Z. McLeod (1898-1964), Amerikaansk filmregisseur, cartoonist en skriuwer

## Australiërs
*Norman McLeod (Australysk politikus) (1816-1886), Australysk boer en politikus út Fiktoaria
*Norm MacLeod (Australysk fuotballer) (b. 1904), Australysk fuotballer

## Ingelsen
*Norman Macleod Ferrers (1829-1903), Ingelsk wiskundige en ûnderwiisbestjoerder
*Norman McLeod (rugbyspiler) (1856-1921), Ingelsk rugbyspiler
*Norman Lang (biskop) (folút: Norman MacLeod Lang) (1875-1956), Ingelsk geastlike en anglikaansk biskop fan Leicester
*Norman Macleod (muzikant) (b. 19??), Ingelsk muzikant

## Kanadezen
*Norman Leslie McLeod (1892-1949), Kanadeesk politikus út Saskatchewan
*Norm McLeod (Kanadeesk fuotballer) (b. 1938), Kanadeesk fuotballer
*Norman MacLeod (Kanadeesk sakeman) (b. 19??), Kanadeesk sakeman en politikus

## Nederlanners
*Norman MacLeod (kaptein) (1690-17??), Nederlânsk kaptein 
*Norman MacLeod (generaal, berne yn 1755) (1755-1837), Nederlânsk generaal-majoar
*Norman MacLeod (generaal, berne yn 1811) (1811-1896)], Nederlânsk luitenant-generaal
*Norman MacLeod (admiraal) (1837-1934), Nederlânsk fise-admiraal
Berkshire

**Berkshire** (ˈbɑrkʃər/) is al teminsten sûnt de 10e iuw in greefskip bewesten Londen yn it suden fan Ingelân, yn it Feriene Keninkryk. Grutte plakken yn Bershire binne Reading, Slough en Windsor. Berkshire hie yn 2011 in befolking fan 863.800, en wie doe it 26e greefskip neffens grutte fan it lân.

## Distrikten

## Wichtige plakken yn Berkshire
* Windsor
* Bracknell
* Caversham
* Hungerford
* Maidenhead
* Newbury
* Reading (haadstêd)
* Slough
* Wokingham

## Literatuer
It griene, idyllyske lânskip fan Berkshire, dêr't de rivier de Teems troch streamt, stie model foar de eftergrûn fan it klassike berneboek *The Wind in the Willows* fan Kenneth Grahame.
Chicklit

**Chicklit** (in ôfkoarting foar it Ingelske *chick literature*, "literatuer foar mokkels") is in foarm fan sjenrefiksje dy't op humoristyske en lichthertige wize wichtige kwestjes behannelet oangeande de moderne frou. Dit sjenre waard populêr yn 'e twadde helte fan 'e 1990-er jierren, doe't chicklit-titels boppe-oan yn 'e bestsellerlisten stiene en útjouwerijen nije ymprints oprjochten om har eksklusyf op it útjaan fan wurken fan dit sjenre ta te lizzen.

Hoewol't chicklit soms romantyske eleminten omfiemet, kin it net as in direkte subkategory fan romantyske fiksje beskôge wurde, om't de relaasjes fan 'e froulike haadpersoan mei har freonen en famylje yn 'e regel like wichtich binne as har leafdeslibben. Bekende foarbylden fan chicklits binne *Waiting to Exhale*, fan Terry McMillan, en *Flirting with Forty*, fan Jane Porter (dy't beide ferfilme binne). Op 'e tillefyzje soe men fierders de bekende searje *Sex and the City* as in wjergader fan chicklit beskôgje kinne.
Willem Glashouwer sr.

**Willem Glashouwer sr**. (Hylpen, 22 maaie 1913 – Utrecht, 27 febrewaris 1983) wie in Nederlânsk predikant en foarsitter fan de Evangelyske Omrop.

## Libben en wurk
Glashouwer studearre teology oan de Ryksuniversiteit Grins. Hy stie as predikant yn Muiderberg, Nijverdal, Vlaardingen, Amsterdam en Driebergen. Hy fielde him oanlutsen troch de Maranatha-beweging, dêr't Johannes de Heer ien fan de foaroanmannen fan wie. Hy wie ek ien fan de oprjochters fan it karismatyske blêd *[[Vuur (tydskrift)|Vuur]]*.

Yn 1960 sette Glashouwer ûnder de namme *Gemeente Reveil* in netwurk fan stúdzjerûnten op, dêr't yn praat waard oer de bibel en de persoanlike leauwensbelibbing. Doel: "It giet ús om de opbou fan 'e gemeente fan Kristus... op ferburgen wize oeral oanwêzich, dêr't Jezus Kristus wurket troch Syn Wurd en Geast". "Gemeente" waard faak oantsjut mei: *De Gemeente uit alle kerken en kringen*. Neist stúdzjegearkomsten ferskynden der temapublikaasjes oer: *De Gemeente in het licht van de Openbaring van Jezus Christus aan Johannes*, *Israël*, *Genesis 1*, *Geestesgaven*, *Wedergeboorte*, *Occultisme*. 

Nei de oarloch krige de evangelyske beweging grutte ynteresse foar de audiofisuele media. De oprjochting fan de NCRV as earste eigen omrop wie de oanset foar it ta stân kommen fan in ferpyldere omropbestel. 
Yn 1966 hold ds. Glashouwer yn de *Alle-Dag-Kerk* yn Amsterdam in preek dêr 't er yn warskôge foar de "schijn-eenheidstskerk", sa't dat stal begûn te krijen yn de Wrâldried fan Tsjerken. Dizze tsjinst waard útstjoerd troch de NCRV. Doe 't er letter dat jier troch minsken út evangelyske fermiddens benadere waard foar it oprjochtsjen fan in eigen omrop, sei er dat men útstjoeringen fia de NCRV besykje moast te realisearjen. Dat slagge net, de opfettings ferskilden te folle. Willem Glashouwer wie in man foar wa t de pastorale soarch hiel wichtich wie, in brêgebouwer, mar net ien dy't ree wie kompromissen te sluten mei minsken dy't it mei it leauwen net sa nau namen. 

Yn 1970 waard er frege as vice-foarsitter fan de Evangelyske Omrop, yn 1971 earste foarsitter en oant syn dea soe er it gesicht fan de nije omrop bliuwe troch û.o. Bibelstúdzjes (*De Bijbel Open*), deislutingen op telefyzje (*tenslotte*) en as sprekker op lândagen. 
Yn 1985 ferskynde de tekst fan de radiolêzingen oer it Bibelboek: Iepenbiering fan Jezus Kristus, ûnder de titel: *De komst van Jezus Christus* Dy tekst waard mei eigen researchmateriaal byinoar brocht troch Huib Verweij. 
Yn 1988 ferskynde *Het geheim van het Woord - kernwoorden uit het Johannes-evangeelje*, in boek mei de tekst fan de Bibelstúdzjes út de radioútstjoerings.
Peter DePoe

**Peter DePoe** (Neah Bay (Washington), 1943) is in Amerikaansk muzikant fan mingd etnysk komôf. Hy hat bekendheid krigen as drummer fan 'e band Redbone.

## Berte en komôf
DePoe waard yn 1943 berne yn Neah Bay, yn 'e Amerikaanske steat Washington, it haadplak fan it Makah Yndianereservaat. Hy is fan tige mingd etnysk komôf, mei Dútsk, Frânsk en Yndiaansk bloed. Syn Yndiaanske foarâlden hearden ta de Irokezen, Noardlike Arapaho, Noardlike Sjajinnen, Odjibwe, Silets en Tûtûtny.

## Karriêre
Yn 1969 krige DePoe bekendheid doe't er de drummer waard fan 'e Yndiaanske band Redbone. Hy ûntwikkele de styl fan drummen dy't bekendstiet as 'King Kong'. Yn 1972, nei it ferstjerren fan syn heit, ferliet er de band. Hy waard ferfongen troch Arturo Perez en letter troch de Filipynske Meksikaan Butch Rillera. DePoe sette syn muzykkarriêre fuort by lytsere, minder bekende bands, en is oant hjoed de dei ta as drummer aktyf.

## Keppelings om utens
*  Offisjele webside fan Redbone
Redbone

*Redbone (band), in Yndiaanske band út 'e Feriene Steaten
*Redbone (etnyske groep), in multyrasiale (kreoalske) etnyske groep út Louisiana
*Redbone wasbearhûn, in hûneras fokt foar de jacht op wasbearen
Elektrisiên

In **elektrisiên** is in monteur fan elektryske ynstallaasjes. De útoefening fan dit berop bestiet út it oanlizzen en ûnderhâlden fan 'e ynfrastruktuer dy't nedich is foar de elektrisiteitsfoarsjenning.

## Oplieding
Om yn Nederlân elektrisiên te wurden, moat men in spesifike fakoplieding folgje, wêrby't men as foaroplieding minimaal de LTS of tsjintwurdich VMBO-technyk dien hawwe moat. Mei beskate oanfoljende fakdiploma's mei in elektrisiên him ek **elektrotechnysk ynstallateur** neame.
Bakker

In **bakker** is in ambachtsman dy't te krijen hat mei iten dat bakt wurdt, lykas bôle, brea, twibak (beskút), koeke, koekjes en gebak. Der binne twa soarten bakkers:
* bakkers dy't harren bakte waar eigenhandich meitsje (de saneamde 'waarme bakker' of ek wol 'ambachtlike bakker');
* bakkers dy't harren waar út it fabryk oanlevere krije en it inkeld ferkeapje (de saneamde 'kâlde bakker').
Beide soarten bakkers wurkje yn in **bakkerij**, dat ek wer in wurd is mei twa betsjuttings:
* in wurkplak dêr't men bôle, koeke, ensfh. yn 'e ûne docht en bakt (mei dêrby ornaris in aparte romte dêr't de bakte waar ferkocht wurdt);
* in winkel dêr't bakkerswaar ferkocht wurdt dy't yn in fabryk bakt is.
Yn Nederlân is it bakkersfak (de 'waarme bakker') oan strange easken bûn. Foarhinne wie bakker in frij swier berop, mei't it knetsjen fan alle daai mei de hân dien wurde moast. Tsjintwurdich hawwe de measte bakkers masines dy't it grutste part fan sok wurk foar harren dwaan kinne.

Behalven de 'waarme' en de 'kâlde' bakker besteane der noch mear soarten bakkers. In banketbakker leit him benammen ta op it meitsjen fan gebak, wylst in bôlebakker benammen bôle en brea bakt. In yndustriële bakker is gjin persoan, mar in fabryk, dêr't op grutte skaal bôle en/of banketprodukten makke wurde. In *bake-off* is in lytse bakkerij sa't men dy wol oantreft yn grutte warehuzen of supermerken, dêr't men de waar heal klear fan it fabryk oanlevere kriget, wêrnei't it noch koart yn 'e ûne moat om 'ôf te bakken'. De reden dêrfoar is dat de bakte waar dan by it ferkeappunt altyd farsk is, sa't de measte minsken it hawwe wolle.
Slachter

In **slachter** is in persoan dy't foar syn berop fleis tamakket en ferkeapet. Foarhinne slachten slachters sels de bisten wêrfan't se it fleis ferkochten, mar tsjintwurdich binne dêr safolle wetlike easken en betingsten foar, dat it eigentlike slachtsjen no oer it algemien yn spesjalisearre slachterijbedriuwen dien wurdt. Dêrwei wurde dan de selsstannige slachters en de slachterij-ôfielings fan supermerken befoarriede mei fakuumferpakt fleis fan 'e winske hoemannichten en kwaliteit.

It slachtersfak is ien fan 'e âldere ambachten, dat lykwols de lêste fyftich jier grutte feroarings ûndergien hat. Behalven dat slachters sels hast net mear slachtsje, ferkeapje se no ek oare dingen, lykas kant-en-klearmielen. Fierders besteane der no biologyske slachters, dy't har fan 'e rest fan 'e sektor ûnderskiede mei biologysk fleis en mei fleiswaren fan it *[[Beter Leven]]*-karmerk.
Skotske dracht

**Skotske dracht** of **Skotske klaaiïng** is de tradisjonele nasjonale klaaiïng fan Skotlân. Om persiis te wêzen, giet it dêrby om wat fan âlds de dracht yn 'e Skotske Heechlannen wie, mei't der oant de njoggentjinde iuw net folle ferskil wie tusken de klaaiïng fan it Skotske leechlân en de Skotske grinsgebieten en wat der yn noardlik Ingelân droegen waard. Under ynfloed fan 'e Romantyk en de dêrútfuortkommen ferhearliking fan alles dat typysk Skotsk wie, waard yn 'e earste helte fan 'e njoggentjinde iuw ek yn it leechlân en it Skotske grinsgebiet de Heechlânske dracht oannommen.

## Underdielen
Wa't oan Skotlân tinkt, sil al gau de kilt yn 't sin komme, de Skotske manljusrok, hoewol't dat eins mar ien diel fan 'e tradisjonele Skotske dracht is. De kilt is makke fan tartan, de ferneamde weve wollene stof yn rútsjepatroan, en oan it persize patroan ken in saakkundige daliks werom ta hokker clan oft de drager heart. De kilt wurdt fêstset mei de kiltspjelde (*kilt pin*), in sierspjelde mei in clansymboal (faak in bist of in plant) dy't ornaris droegen wurdt op 'e lege hoeke fan it bûtenste diel fan 'e kilt. By de kilt heart ek de *[[sporran]]*, de skieppewollene beurs, oan 'e boppekant mei sulver, groom of in oar metaal beslein, dy't oan 'e mulrym oan 'e foarkant fan it lichem oer de kilt hinne droegen wurdt.

Fierders bestiet de manljusdracht út knibbelhoazzen mei by ien skonk dêrby ynstutsen de *[[sgian-dubh]]*, de tradisjonele Heechlânske dagge. De úttearbere *[[plaid]]*, fan deselde tartanstof as de kilt, wurdt tradisjoneel skean oer it boppeliif oer ien skouder hinne droegen, en kin brûkt wurde as in soarte fan mantel of as in tekken om ûnder te sliepen. Tsjintwurdich wurdt by offisjele gelegenheden it gehiel yn 'e regel ôfmakke mei in wyt boesgroentsje mei dêroerhinne in saneamd Argylljaske (*Argyll jacket*), in koart kolbêrjaske sûnder pannen. De *plaid* wurdt dan fuortlitten.

Oangeande kopdeksel kinne manlju tradisjoneel kieze út twa mooglikheden. Yn it foarste plak is der de saneamde *[[tam o'shanter]]*, de tradisjonele wollene baret fan tartanstof, mei in pompon (*toorie*) yn 'e midden boppe-op. Oarspronklik wiene sokke baretten allegear blau, en waarden se *bluebonnets* neamd. Fierders is der ek de saneamde Glengarry-baret (*Glengarry bonnet*), in swart opsteand kopdeksel, by de râne lâns fersierd mei in bân fan tartanstof en mei in plomke oan 'e rjochtersydkant. Dit kopdeksel waard fan 'e santjinde iuw ôf droegen troch eallju en oare pommeranten. 

De minder bekende Skotske frouljusklaaiïng bestiet út 'e saneamde *[[aboyne dress]]*: in tartanrok mei in *[[petticoat]]* derûnder en in wite blûze mei dêroerhinne in ferwielen swart korset of lyfke, en dêr wer oerhinne in skean oer ien skouder droegen tartan-*plaid*, krekt as by de manlju. By folksdûnsen drage froulju fierders noch saneamde *[[ghillies]]*, balleteftige skuontsjes dy't it dûnsjen maklik meitsje.
Timmerman

In **timmerman** of **timmerfrou** is in ambachtsman/ambachtsfrou dy't oan houtbewurking docht. Yn 'e bou ferrjochtet er nijbou en/of ûnderhâld oan houtene flieren, wanden, dakkonstruksjes, kezinen, doarren en finsters. Yn 'e meubelmakkerij wurdt in timmerman yn 'e omgongstaal faak in 'skrynwurker' neamd.

Foarhinne, yn 'e tiid dat houtene keapfarders om 'e wrâld sylden foar hannel, wie de skipstimmerman in tige wichtige funksje oan board. Sa'nent ferrjochte ûnderweis it ûnderhâld oan it skip en reparearre oprûne averij. In spesjalisme ûnder skipstimmerlju wiene de mêstemakkers. Tsjintwurdich komme skipstimmerlju fral noch foar yn 'e jachtebou, dêr't se 'skipsbesjitter' neamd wurde. Sokken binne faklju dy't wurk leverje op in plak dêr't frijwol gjin rjochte linen of searjewurk foarkomme en alles op maat makke wurde moat.


Ofbyld:Defense.gov News Photo 090710-N-0535P-025.jpg|In timmerfrou in de Feriene Steaten
Ofbyld:06746 Gwoździec.JPG|Timmerlju yn 't spier
Duët

In **duët** is in muzikale komposysje of in muzykstik foar twa persoanen.
__NOTOC__
## Histoaryske betsjutting
Yn 'e Renêssânse waard mei in duët spesifyk in muzykstik oantsjut dat bedoeld wie as oefening, en dat dêrta troch in learaar en in learling tegearre spile wurde koe.

## Yn 'e klassike muzyk
Yn 'e klassike muzyk wurdt de term 'duët' benammen brûkt foar in komposysje foar twa sjongers of foar twa pianisten dy't tegearre op deselde piano spylje, wylst foar alle oare sitewaasjes (wêrûnder dus ek twa pianisten dy't op twa ferskillende piano's spylje) de oantsjutting duo brûkt wurdt.

## Yn 'e popmuzyk
Yn 'e popmuzyk wurdt de oantsjutting duët losser brûkt, bgl. foar twa sjongers dy't tegearre of ôfwikseljend in liet sjonge, of foar twa muzikanten dy't tagelyk of ôfwikseljend itselde soarte ynstrumint of ferskillende ynstruminten bespylje. Allinnich as twa muzikanten twa piano's bespylje, wurdt noch altyd sprutsen fan in pianoduo. Fierders kin de term 'duët' ek jilde foar in muzykstik dat troch twa persoanen útfierd wurde kin en yn bredere sin foar in net-muzikale aktiviteit dy't troch twa persoanen ferrjochte wurdt.
Non-profit

**Non-profit** wol sizze der der gjin winsteachmerk bestiet. Foar in **non-profitorganisaasje** is it meitsjen fan winst dus net de bedoeling. Dat wol lykwols net sizze dat de tsjinsten dy't levere wurde troch non-profitorganisaasjes fergees binne. De bedoeling fan non-profitorganisaasjes is it ûnderstypjen fan private of publike oangelegenheden foar net-kommersjele, faak maatskiplike doelen. Dêrby kin it gean om in breed skala fan ûnderwerpen, lykas keunst, ûnderwiis, foarljochting, polityk, ûndersyk of ûntwikkelingshelp.

Ek al hawwe sokke organisaasjes gjin winsteachmerk, dochs hawwe se jild nedich om kostedekkend te wêzen en har aktiviteiten fuortsette te kinnen. Dy ynkomsten helje se oer it algemien út subsydzjes, jeften en eigen fertsjinsten dy't fuortkomme út ynsammelaksjes en it freegjen fan in bydrage foar de makke kosten oan 'kliïnten'. Non-profitorganisaasjes dy't subsidiëarre wurde troch de oerheid, wurde ek troch de oerheid kontrolearre op kwaliteit. As de organisaasje net (mear) oan 'e easken foldocht, wurdt de subsydzje stopsetten.

In fariaasje op 'e term non-profit is *[[not-for-profit]]* of *not only for profit*. Dat is in wize fan ûndernimmen dy't ferlykber is mei maatskiplik ferantwurde ûndernimmen. Hjirby komme dus non-profit en ûndernimmerskip gear en wurdt der stribbe nei it beheljen fan in 'maatskiplike winst'. Mei oar wurden: der wurdt wol winst makke, mar men stiet der noed foar dat dêrby gjin skea tabrocht wurdt oan it miljeu of de maatskippij.
Boom, Boom, Boom, Boom!!

***Boom, Boom, Boom, Boom!!*** is in liet fan 'e Nederlânske dance-groep Vengaboys. It waard útbrocht op 23 oktober 1998 en berikte it earste plak op 'e hitlisten yn acht lannen. Yn 'e mande mei *[[We Like to Party!]]* en *[[We're Going to Ibiza]]* wie it ien fan 'e grutste hits fan 'e groep.

## Skiednis
*Boom, Boom, Boom, Boom!!* waard yn 1998 skreaun en komponearre troch de Nederlânske discjockeys en muzykprodusinten Wessel van Diepen en Dennis van den Driesschen, yn gearwurking mei de Sweedske âld-ABBA-leden Benny Andersson en Björn Ulvaeus. De tekst wie heal basearre op it ABBA-nûmer *Lay All Your Love on Me*, dat yn 1980 skreaun wie troch Andersson en Ulvaeus.

It nûmer makke diel út fan 'e cd *The Party Album*, fan de Nederlânske dance-groep Vengaboys, besteande út Kim Sasabone, Denise van Rijswijk, Robin Pors en Roy den Burger. *Boom, Boom, Boom, Boom!!* waard yn juny 1999 as single útbrocht. It waard in grutte hit, en berikte it earste plak op de hitlisten yn Nederlân, Belgje, Ingelân, Kanada, Nij-Seelân, Noarwegen, Skotlân en Sweden. Yn Austraalje bleau it stykjen op it twadde plak, yn Itaalje op it trêde plak en yn Denemark en Frankryk op it fjirde plak. Yn 'e Feriene Steaten kaam it nea heger as in 84e plak yn 'e algemiene hitparade en it trettjinde plak yn de *dance*-hitlist. Mei *Boom, Boom, Boom, Boom!!* behellen de Vengaboys yn Dútslân en Grut-Brittanje in gouden plaat en yn Austraalje in platina plaat. Yn Nederlân waard de single sels twa kear platina.

## Untfangst
De grutste pluspunten fan *Boom, Boom, Boom, Boom!!* wiene de oanstekkende meldij en it opswypkjende ritme. Fan in djipsinnige tekst moast it liet it perfoarst net hawwe. It wie dúdlik bedoeld as *partysong*, dêr't net tefolle oer neitocht wurde moast. Lykwols krige it krekt op it punt fan 'e tekst in protte krityk te ferduorjen fan 'e muzykresinsinten. Sa krige *Boom, Boom, Boom, Boom!!* it fyfde plak taparte yn 'e list mei 'alderminste simmerlieten ea', dy't yn 2000 gearstald waard troch de Britske dj Tony Blackburn yn gearwurking mei Bol.com. It liket derop dat in protte minsken har net yn dy beoardieling fine koene, want doe't de Britske meubelwinkel DFS it liet yn 2001 yn in reklamekampanje brûkte, skeaten de ferkeapsifers mei 10% omheech.

## Hitnotearring
Writers Guild of America Award

De ***Writers Guild of America Awards*** binne in groep Amerikaanske prizen dy't op jierlikse basis útrikt wurde foar de bêste senario's fan films, tillefyzjeprogramma's, fideospultsjes en foarhinne ek harkspullen. De tawizing en útrikking fan 'e priis wurdt mienskiplik ferrjochte troch de Writers Guild of America, East (fêstige yn New York) en de Writers Guild of America, West (fêstige yn Los Angeles). De earste útrikking fûn plak yn 1949. Yn 2004 waard de útrikkingsseremoanje foar it earst *live* útstjoerd op 'e Amerikaanske tillefyzje.

De kategoryen fan 'e *Writers Guild of America Awards* binne troch de jierren hinne sterk feroare. Op 't heden binne der trije gewoane kategoryen: 'bêste oarspronklike senario', 'bêste adaptearre senario' en 'treflike prestaasje op it mêd fan it skriuwen fan fideospultsjes'. Der besteane ek twa oeuvreprizen: de lauwerkrâns (*Laurel Award*) foar it skriuwen fan filmsenario's en de lauwerkrâns foar it skriuwen fan tillefyzjesenario's.

## Keppelings om utens
*Offisjele webside fan 'e ''Writers Guild of American, East''
*Offisjele webside fan 'e ''Writers Guild of America, West''